РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/476-13

04. децембар 2013. године

Б е о г р а д

З А П И С Н И К

30. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 03. ДЕЦЕМБРА 2013. ГОДИНЕ

Седница је почела у 09, 30 часова.

Седницом је председавала Милица Дроњак, председница Одбора.

Седници су присуствовали чланови Одбора: Миланка Јевтовић Вукојичић, Љиљана Лучић, Јована Јоксимовић, Љиљана Миладиновић, Саша Дујовић и Мирјана Драгаш, као и заменици чланова: Милорад Мијатовић (Иван Бауер), Велимир Станојевић (Мирослав Маркићевић), Миљенко Дерета (Ранка Савић) и Горица Гајић (Александар Пејчић).

Седници нису присуствовали чланови Одбора: Сања Чековић, Александар Радојевић, Катица Вијук, Славица Савељић и Душица Морчев, као ни њихови заменици.

Седници је поред чланова Одбора, присуствовала Весна Јовицки, народни посланик.

Седници је присуствовао и: Зоран Милошевић, помоћник министра у Министарству рада, запошљавања и социјалне политике.

На предлог председнице Одбора усвојен је следећи

Д н е в н и р е д:

1. Разматрање Предлога закона о измени Закона о пензијском и инвалидском осигурању, у начелу.

Пре преласка на разматрање утврђеног дневног реда, председница је објаснила разлог због ког је седница сазвана у тако кратком року и извинила се члановима Одбора, као и представнику Министарства рада, запошљавања и социјалне политике.

Прва тачка дневног реда **– Разматрање Предлога закона о измени Закона о пензијском и инвалидском осигурању, у начелу**

Зоран Милошевић, помоћник министра рада запошљавања и социјалне политике, рекао је да је измена о којој је реч, слична оној која је урађена у јуну ове године. Наиме, услед промењене економске ситуације, дошло је и до промене у Закону о буџетском систему, што је довело до потребе измене у Закону о пензијском и инвалидском осигурању. Суштина ове измене је у томе што се усклађивање за 2015. и 2016. годину вршi на другачији начин, односно, до октобра 2016. године је предвиђено усклађивање пензија за 0, 5%, изузев у октобру 2014. године, када ће повећање бити за 1%. Услов за ово је да до 1. јула 2014. године буде донет пропис којим ће се уредити уједначавање зарада запослених у јавном сектору. Док је у претходном закону износ био утврђен у зависности од реалног раста бруто домаћег производа, сада је предвиђен фиксни износ, што значи – на исти начин као у Закону о буџетском систему.

У дискусији су учествовали: Љиљана Лучић и Миљенко Дерета.

Љиљана Лучић је рекла да је свима јасно у каквој смо економској ситуацији, али да је ово решење потпуно непримерено. Сматра да се гласањем за овакво решење, пензионерима шаље порука да ће до 2016. године, ситуација сваке године бити све гора, а пензије реално све ниже, као и њихов животни стандард. Истакла је да је забрињавајућ овакав мањак оптимизма и став Владе да у економији земље у предстојећем периоду неће доћи до позитивних помака. Због свега наведеног, неће подржати Предлог закона.

Миљенко Дерета је подсетио да је странка којој припада – Либерално демократска партија, дала предлог да се ова тачка скине са дневног реда Народне скупштине, јер сматрају да је непримерен тренутак у ком се ова измена врши. Рекао је да повећање од 0, 5% представља обману пензионера и нереално обећање, посебно у контексту чињенице да је неопходна темељна ревизија пензионог система, као и да ће ова врста измене довести до катастрофалних резултата. Истакао је да ће гласати против Предлога закона.

Одбор је већином гласова (7 за, 3 против, 1 није гласао) одлучио да предложи Народној скупштини да прихвати Предлог закона о измени Закона о пензијском и инвалидском осигурању, у начелу.

За известиоца Одбора на седници Народне скупштине, одређена је Милица Дроњак, председница Одбора.

Седница је завршена у 09, 50 часова.

СЕКРЕТАР ПРЕДСЕДНИЦА

Жужана Сич Леви Милица Дроњак